|  |  |
| --- | --- |
| **Dátum:** | **Tanár:** Fenyvesy-Vasadi Zsanett |
| **Iskola/osztály:** |  |
| **Az óra címe:** Felvilágosodás | |
| **Tematikus egység:** Felvilágosodás | |
| **Az óra célja, feladata:** A felvilágosodás idejének, eszmerendszerének, főbb jellemzőinek általános ismertetése. | |
| **Az óra fő didaktikai feladata:** Ismeretbővítés | |
| **Fejlesztendő képesség(ek):** Kritika és elemzői gondolkodás fejlesztése, szövegértési kompetencia fejlesztése, szociális kompetencia fejlesztése | |
| **Előzetes ismeretek:** Klasszicizmus | |
| **Tananyagok, eszközök:** füzet, tankönyv, laptop, kivetítő | |

**Az óra menete**

|  |  |  |  |  |  |
| --- | --- | --- | --- | --- | --- |
| **Idő** | **Tanári–tanulói tevékenységek** | **Didaktikai feladat** | **Munkaformák** | **Módszerek** | **Eszközök** |
| 1-7 | *Mai témánk a felvilágosodás lesz, írjátok fel címnek! Az első órán a korszak általános információit, eszméit, főbb jellemzőit beszéljük meg, a második órán pedig a felvilágosodás irodalmát vezetjük be.* (1.dia)  Felírja a táblára: felvilágosodás.  *Mi jut eszünkbe erről a szóról, mit jelenthet, mire utalhat? Készítsünk gondolattérképet!*  (A gondolattérkép lehetséges elemei: fény, világosság, ész, tanulás, eszme, korszak… stb.)  2. dia  *Nézzük meg a kivetített idézeteket! Ezek mind a felvilágosodás korához kapcsolhatók. Ezek alapján mivel tudnánk bővíteni a gondolattérképünket?*  (Pl.: gondolkodás, értelem, felnőtt lét stb.) | ráhangolódás | közös osztálymunka | gondolattérkép | füzet, tábla, laptop, kivetítő |
| 7-12 | *Nézzük meg, mi a felvilágosodás! Az európai eszme- és művelődéstörténetnek nagyjából az angol polgári forradalomtól a francia polgári forradalomig terjedő időszakát felvilágosodásnak nevezzük, tehát a XVII. század második felétől a XVIII. század végéig, leginkább azonban a XVIII. századot szoktuk a felvilágosodás korának tekinteni.*  *A felvilágosodás egy eszmeáramlat, szellemi mozgalom, mely az egész kort áthatotta. A civil életet, az irodalmat és minden művészeti ágat az újkori tudomány és filozófia, azaz a felvilágosodás eszméi hatottak át.*  *A XVIII. századi Európában mindez egy teljes korszakváltást eredményezett, mivel a modernség kezdetének is tekinthető. Ezt követően alakult át a gazdaság, a társadalom, a mindennapi életmód, a gondolkodás. Ezt az óra többi részében kibontjuk, legalábbis egy részét, ugyanis majd történelemórákon is fontos szerepeket fog kapni ez a korszak, mivel ekkortájt születtek meg a mai demokráciák alapjait adó államelméletek.*  *A felvilágosodás eltérően jelentkezett az angol, francia és német területeken. Angliában jelent meg először, szellemisége leginkább francia közvetítéssel jutott el Európába.* | ismeretbővítés | frontális | tanári előadás | füzet, laptop, kivetítő |
| 12-25 | *Alakítsatok 5 csoportot! A következőkben a felvilágosodás jellemzőit, világképét szövegek alapján fogjuk feldolgozni. Minden csoport fog kapni egy rövid szöveget, melyet az utasítás szerint fel kell dolgoznotok és gondolattérképet kell készítenetek. Utána közösen megbeszéljük a csoportok segítségével a legfontosabb információkat.*  Diákok csoportban dolgoznak, közben tanár körbejár, segít, ahol szükséges. | szövegértés fejlesztése, rendszerező készség fejlesztése, lényegkiemelés, ismeretbővítés | csoportmunka | Vázlat készítése, gondolattérkép készítése | füzet, feladatlap |
| 25-44 | Csoportok eredményeinek megbeszélése témánként, gondolattérképek felrajzolása, főbb információk tudatosítása ppt segítségével.  A megoldások megtalálhatóak a mellékletben. | ellenőrzés, ismeretbővítés | közös osztálymunka, frontális | megbeszélés, tanári magyarázat | füzet, tábla, laptop, projektor |
| 44-45 | Mindenki írjon fel legalább egy dolgot, ami a felvilágosodáshoz köthető és nélkülözhetetlen része a mai, modern életünknek! Ez lehet konkrét dolog, fogalom, találmány stb. | reflexió | egyéni |  | füzet |

Melléklet: feladatlap, ppt

**1. csoport: A felvilágosodás eszmerendszere, történelemszemlélete, emberképe**

**Olvassátok el az alábbi szöveget! Értelmezzétek és készítsetek gondolattérképeket vagy fürtábrákat, melynek segítségével bemutatjátok az osztály többi részének a felvilágosodás eszmerendszerét, történelemszemléletét, emberképét!**

A felvilágosodás 17. századi Európában kezdődő és 18. századra uralkodóvá váló, polgári társadalmat megteremteni akaró, az értelmet, logikus gondolkodást, tapasztalati megismerést és a hagyományos intézmények, szokások, erkölcsök és egyházi hatalom kritikai megkérdőjelezését középpontba állító eszmeáramlat volt. A hagyományokra épülő világ alapfogalmai helyett új, szintén megkérdőjelezhetetlen alapelvek kerültek az emberek gondolkodásába. Ezek legfontosabbika, hogy minden változik, fejlődik. A társadalomról elmélkedve a felvilágosult gondolkodók máig értékálló elveket hirdettek meg: toleranciát, türelmet hirdetve elutasították a vallási fanatizmust; a szabadságot eszményítve elvetették a zsarnokságot. A 18. században a művelt Európát – társadalmi különbségek nélkül – magával ragadó eszmeáramlat szinte divattá, korszellemmé vált.

A mozgalom vezetőinek célja az volt, hogy a világot „az irracionalitás, a babonák és a zsarnokság hosszú időszaka után a fejlődés útjára vezessék”. Ez forradalmi folyamatokat indított el az emberi értelem, a természet, az Isten, a gazdaság és a társadalom szemléletében.

Mindezeknek köszönhetően kiemelt szerepet tulajdonítottak az oktatásnak és a nevelésnek.

**2. csoport: RACIONALIZMUS ÉS EMPIRIZMUS**

**Olvassátok el az alábbi szöveget, értelmezzétek, húzzátok alá és jegyzeteljétek ki a két irányzat legfontosabb ismérveit! Továbbá készítsetek mindkét irányzathoz gondolattérképet, melynek segítségével bemutatjátok az osztály többi részének az irányzatokat!**

A francia felvilágosodás előfutárának tekinthető René Descartes (e. dékárt, 1596–1650), aki a racionalista gondolkodásmód egyik úttörője. A racionalizmus filozófia és ismeretelméleti módszer. Descartes az Értekezés a módszerről című tanulmányában (1637) dolgozta ki elméletét. E szerint „az értelem az embernek veleszületett adottsága, s valamennyi ismeretének végső forrása”. A helyes gondolkodás módszerét kell tehát követni: „Mindenben kételkedem, de abban nem, hogy én kételkedem.” Descartes másik szállóigévé vált mondása – „Gondolkodom, tehát vagyok” – annak az elvnek a megfogalmazása, amely szerint az értelem a ráció ismereteinek végső forrása. Azt állította, hogy végső soron csak abban lehetünk egészen bizonyosak, hogy mi magunk létezünk, hiszen a semmi nem tudna - bármilyen téves érzetektől befolyásolva is – gondolkodni.

Descartes a matematikát tartotta a legtökéletesebb tudománynak. A deduktív gondolkodás elsődlegességét hirdette: az általánostól kell eljutni az egyedi megismeréséhez.

A másik filozófiai irányzat, amely a felvilágosodásra hatott, az empirizmus. Az empirizmus egyszerre rendszer és módszer. Az empiristák szerint a világ megismerésének egyetlen csalhatatlan módja a tapasztalati úton való megismerés. A tudós vagy gondolkodó feladata a tapasztalatok összegyűjtése és rendszerezése, ez adja a világról alkotott hiteles képet.Az empiristák közül ki kell emelnünk [Francis Bacon](https://hu.wikipedia.org/wiki/Francis_Bacon), [Thomas Hobbes](https://hu.wikipedia.org/wiki/Thomas_Hobbes), [John Locke](https://hu.wikipedia.org/wiki/John_Locke),  [David Hume](https://hu.wikipedia.org/wiki/David_Hume)  nevét. Az empiristák legfontosabb módszertani nézete a megfigyelés elsődlegessége. Az egyes jelenségeket meg kell figyelni, minél többször, és a megfigyelés eredményei mentén kell következtetést levonni az általános jelenségről, ez az indukciós következtetés alapja. Úgy vélik, hogy lelkünk születésünkkor olyan, mint egy üres tábla, amelyre életünk során folyamatosan, az [észlelésen](https://hu.wikipedia.org/wiki/%C3%89szlel%C3%A9s) keresztül íródnak a fogalmak, gondolatok. A tudás tehát a megfigyelésen keresztül jut el hozzánk és ez az igazság megismerésének egyetlen módja.

Az empirizmust és a racionalizmust előszeretettel állítják egymással szembe, de fontos kiemelni, hogy közös vonásaik is vannak. Mindkét irányzat bízik a „módszerben”, és ezáltal a tudomány alapvető egységében. Léteznie kell a tudomány közös nyelvének, amellyel minden leírható. Továbbá, el kell hagyni a tekintélyek tiszteletét és a könyvek előtti hajbókolást. Bár módszertanuk különbözött, további közös pontja a két irányzatnak a módszertani individualizmus. Mindkét rendszert az elemzésben való hit jellemzi: a kérdéseket fel kell boncolni, analizálni.

**3. csoport: A felvilágosodás tudományos világképe, eredményei**

**Olvassátok el az alábbi szöveget, értelmezzétek, húzzátok alá és jegyzeteljétek ki! Továbbá készítsetek gondolattérképet, melynek segítségével bemutatjátok, hogy a felvilágosodás korában mi jellemezte a tudományos világképet, illetve melyek voltak a főbb tudományágak!**

A tudományos világkép átalakulása már a földrajzi felfedezések korában megkezdődött, akkortájt terjedt el a geocentrikus helyett a heliocentrikus világkép.

A matematika, fizika és egyéb természettudományok területén már a XVII. századtól robbanásszerű fejlődés következett be. Ennek köszönhetően a korábban századokon át szajkózott dogmák összeomlottak és fokozatosan kialakult egy új, képlékenyebb, az újabb és újabb felfedezések során folyamatosan változó tudományos világkép. A tudományos világkép első változata a mechanikus világszemlélet lett.

Az újkor folyamán sorra váltak ki a filozófiából a ma ismert tudományágak, és valamennyi alapvető szemléleti fordulatot hozott a maga területén. Elsőként a fizika lett önálló tudomány, és itt következett be a leglényegesebb világnézeti fordulat is. Az akkor elterjedő leleményes óraszerkezetek mintájára az egész világot gépezetnek látták. Ezen belül gépszerűen működőnek gondolták az anyagot, az élő szervezeteket, a gondolkodást, gépalkatrészekként mozogónak a tárgyakat, a bolygókat és a csillagokat is. A mechanikus világszemlélet tudósai továbbra is Istent tartották a gépezet mozgatójának, de a működés alapelveit, a világ mechanikáját nem kinyilatkoztatásokból vagy tekintélyektől, hanem tudományos módszerekkel kívánták megismerni.

A világ mechanikus, gépszerű szemlélete kiterjed a biológiára, kémiára, társadalomtudományra. A "világ gépezet" működési elvének keresése az angol Isaac Newton tevékenységében csúcsosodott ki.

18. században vált le a fizikáról az anyag tudománya, a kémia. Az orvostudomány is ekkor indult hatalmas fejlődésnek.

A tudomány segítségével a világ problémáit megoldhatónak látták, így különösen a természettudományok váltak jelentőssé. Az angol ipari forradalom kezdetei is ehhez köthetőek.

**4. csoport: A felvilágosodás társadalmi háttere és következményei**

**Olvassátok el az alábbi szöveget, értelmezzétek, húzzátok alá és jegyzeteljétek ki! Továbbá készítsetek gondolattérképet, melynek segítségével bemutatjátok, hogy a felvilágosodás korában milyen politikai, társadalmi változások zajlottak, milyen új fogalmak jelentek meg!**

Az abszolutista társadalmi rendszer hanyatlása és vezető társadalmi rétegének (nemesség, papság) bukása, illetve hatalmának csökkenése a nyugati civilizációban a polgárság előretörését eredményezte. A világnézet, a tudomány és a kultúra a polgárság számára legmegfelelőbb törekvéseknek ad teret. Így válhat a felvilágosodás a polgárság diadalmas korszakává.

A változások, amelyek a társadalmi szerkezet átalakulásához, átrendeződéséhez és a hatalmi viszonyok, szerepek új elosztásához vezettek, az angol társadalomban indulnak meg a XVII. század közepén. A felvilágosodás előkészítője Anglia, sikerre azonban a franciák vitték, illetve a francia példa lett az irányadó az európai szellemi átrendeződés idején.

A politikai életben a legtöbben szükségesnek tartották a hatalmi ágak, a törvényhozói, a végrehajtói és a bírói hatalom szétválasztását. Ezt legvilágosabban Montesquieu márki fogalmazta meg.

Fontosnak tartották az emberek közötti egyenjogúságot is. Kiemelt szerepet kaptak az emberi jogok, melyek az alapvető, kollektív politikai és személyes szabadságjogok - ezek az embert természeténél fogva, emberi mivoltából kifolyólag megilletik. Ezek közé tartoznak: törvény előtti egyenlőség, szólás-, gondolat-, sajtószabadság, szabad tulajdonbirtoklás.

Szerintük az embereknek velük született természeti jogaik vannak, ezeket mai szóhasználattal szabadságjogoknak nevezhetjük. Ezek egy részét azonban egy társadalmi szerződésben átruházták az államra, amit annak általános akaratként az egész társadalom javára kell fordítania. A társadalmi szerződést az *alkotmánnyal* azonosították Angliában. Franciaországban az abszolutizmus helyett új társadalmi szerződés (alkotmány) megkötésétől várták a változásokat. Szerintük a királyok hatalma nem Istentől, hanem a néptől származik. Ez a népfelség elve. Többen, pl. Locke elfogadhatónak tartották azt is, hogy a nép fellázadjon a régi társadalmi szerződést megszegő uralkodók ellen, s újat kényszerítsen ki.

A felvilágosodás eszméi megjelentek az új alkotmányokban is, pl. az amerikai (1787, bevezetője a Függetlenségi Nyilatkozat). A francia forradalom is a felvilágosodás eszméinek a megvalósítására törekedett. Leginkább az 1791-es alkotmány bevezetőjében, *Az Emberi és Polgári Jogok Nyilatkozatában* jelent meg, de a későbbi alkotmányok is erre építenek.

A forradalmi és a napóleoni háborúk a felvilágosodás gyakorlati eredményeit és eszméit Európa távolabbi vidékeire is eljuttatták és azok a polgári jogegyenlőség és az alkotmányosság megteremtésének újra és újra ösztönzőivé váltak.

**Megoldások és megbeszélés főbb elemei:**

**1. csoport:**

A felvilágosodás eszmerendszere

* Értelem, logikus gondolkodás, tapasztalati megismerés középpontba állítása
* hagyományos intézmények, szokások, erkölcsök és egyházi hatalom kritikai megkérdőjelezése
* minden változik, fejlődik
* Tolerancia, türelem, szabadság, egyenlőség

A felvilágosodás történelemszemlélete

* Történelem: az értelem győzelme felé való szakadatlan előrehaladás
* Középkor: sötét és barbár, a reneszánsz a „fény első százada” → a reneszánsz kultúra folytatóinak tartották önmagukat
* Emberiség eddigi történelmét tudatlanság és babona határozta meg
* Cél: múlt meghaladása, fejlődés, nevelés
* Világ az értelem és a tudás által tökéletesedik

Emberkép

* Az ember eredendően jó, tudás szellemében él → nevelés, iskola fontos: szellemi, erkölcsi és testi nevelés eszménye (Bildung eszmény)

2. csoport: RACIONALIZMUS ÉS EMPIRIZMUS

* ismeretelméleti módszerek
* XVII. században jelen voltak, de csak XVIII. században váltak igazán jelentőssé
* legfontosabb filozófiai kérdés: hogyan tesz szert az elme a fizikai világ dolgaira vonatkozó igaz ismeretekre? Mi az ismeretek végső forrása?
* racionalizmus: ismereteink értelemből fakadnak, ember természetének lényege a gondolkodás (Descartes)
* empirizmus: ismereteink forrása a tapasztalat, az észlelés tévedhetetlen (Francis Bacon, John Locke)

**3. csoport:**

* előzmény: földrajz felfedezések (pl. heliocentrikus világkép)
* Természettudományok fejlődése, többi tudományág is ezek módszerein alapult
* Mechanikus világszemlélet

**4. csoport:**

* polgárság előretörése → polgárság diadalmas korszaka
* Igazságosabb társadalmi berendezkedés képzete
* Hatalmi ágak megosztása (Montesquieu)
* emberi jogok: kollektív politikai és személyes szabadságjogok (törvény előtti egyenlőség, szólás-, gondolat-, sajtószabadság, magántulajdon védelme stb.)
* Társadalmi szerződések – alkotmányok (amerikai: Függetlenségi Nyilatkozat, francia: Az Emberi és Polgári Jogok Nyilatkozata)